Minnihlutinn í umhverfis- og framkvæmdaráði Múlaþings vill að engin leyfi til laxeldis í Seyðisfirði verði gefin út fyrr en strandsvæðaskipulag fyrir Austfirði liggur fyrir. Meirihlutinn felldi slíka tillögu en hvetur til samráðs við heimamenn.
Meirihlutinn í sveitarstjórn Múlaþings virðist jákvæðari í garð fiskeldisáforma á Seyðisfirði heldur en minnihlutinn. Fulltrúar hans lögðu til að áformum um 10 þúsund tonna eldi yrði vísað inn í gerð strandsvæðaskipulags en meirihlutinn felldi þá tillögu.
Fiskeldi Austfjarða hyggur á 10 þúsund tonna laxeldi í Seyðisfirði. Áformin eru umdeild og hafa mætt mikilli andstöðu hjá stórum hópi Seyðfirðinga sem hafa stofnað samtökin VÁ - félag um verndun fjarðar. Í áliti Skipulagsstofnunar er varað við áhrifum á villta laxastofna, sjónmengun og ósætti á Seyðisfirði með áformin. Stofnunin lagði til að beðið yrði með leyfisveitingar þar til vinnu við strandsvæðaskipulag fyrir Austfirði yrði lokið. Gagnrýnt hefur verið að skipulagið sé gagnlítið ef eldið er undanskilið.
Þegar málið var tekið fyrir í umhverfis- og framkvæmdaráði Múlaþings mátti sjá afstöðumun á milli meiri- og minnihluta um hvernig bregðast ætti við. Fulltrúar VG og Austurlistans sem eru í minnihluta vildu taka undir álit Skipulagsstofnunar og hvetja til að öllum leyfisumsóknum yrði beint inn í gerð strandsvæðaskipulagsins. Þannig mætti ná sátt um málið. Óvíst er hvernig skipulagið verður en einn möguleiki er að ekkert eldi skuli vera í Seyðisfirði.
Fulltrúar meirihluta Framsóknar og Sjálfstæðisflokks felldu þessa tillögu og lögðu fram sína eigin. Þar er bent á að Skipulagsstofnun hafi tekið tillit til athugasemda og lagt til ítarleg skilyrði sem setja ætti í starfs- og rekstrarleyfi til að sporna við því að eldið spilli umhverfi fjarðarins. Ekki er lagt til að leyfisumsóknir verði látnar bíða eftir strandsvæðaskipulagi. Þess í stað er Fiskeldi Austfjarða hvatt til að hafa samráð við heimafólk og sjómenn um staðsetningu eldiskvía.

Minnihlutinn í umhverfis- og framkvæmdaráði Múlaþings vill að engin leyfi til laxeldis í Seyðisfirði verði gefin út, fyrr en strandsvæðaskipulag fyrir Austfirði liggur fyrir. Meirihlutinn felldi slíka tillögu en hvetur fiskeldið til samráðs við heimamenn. 